Прилог 2.

ПОЈМОВНИК

Термини који су коришћени у овој стратегији, а који имају родно значење, изражени у граматичком мушком роду, подразумевају природни женски и мушки пол лица на које се односе.

Имајући у виду тематски обухват НАС и интердисциплинарни приступ у изради стратегије користиће се више релевантних појмова за које су дате дефиниције у складу са тематским оквиром и усмерењем стратегије:

Стратегија јесте основни документ јавне политике којим се на целовит начин утврђује стратешки правац деловања и јавне политике у конкретној области планирања и спровођења јавних политика утврђених прописом Владе;[[1]](#footnote-1)

Јавне политике јесу правци деловања Републике Србије и правци деловања аутономне покрајине и јединице локалне самоуправе, у одређеним областима, ради постизања жељених циљева на нивоу друштва;[[2]](#footnote-2)

Архитектура – видети Увод, стр. 5-7.

Грађена средина – видети Увод, стр. 5-7.

Предео означава одређено подручје, онако како га људи виде и доживе, чији је карактер резултат деловања и интеракције природних и/или људских фактора. Планирање предела означава дугорочне и далекосежне поступке са циљем унапређења, поновног успостављања или стварања предела, док управљање пределом означава поступке, којима се, из перспективе одрживог развоја, обезбеђује редовно одржавање предела, са циљем усмеравања и усклађивања промена изазваних друштвеним и економским процесима, као и процесима у животној средини.[[3]](#footnote-3)

Културни предео подразумева предео који је измењен кроз људске активности. Шире посматрано културни предео је саставни део одрживог развоја и обично се везује за принцип интегралног приступа у заштити културних добара. Културни предео се сматра врстом културног наслеђа; Kултурни предео означава подручје настало као резултат међусобног деловања културе и природе, односно људи и њиховог природног окружења. Kултурни предео одражава еволуцију људског друштва и насеља током времена, начине одрживог коришћења земљишта, условљене ограничењима и карактеристикама природног окружења, као и сукцесивним друштвеним, економским и културним утицајима и специфичним духовним односом према природи.[[4]](#footnote-4)

Културно наслеђе представља скуп расположивих потенцијала наслеђених из прошлости које људи идентификују, независно од власништва над њима, као одраз и израз непрекидно еволуирајућих вредности, уверења, знања и традиција. Оно обухвата све видове животне средине настале интеракцијом човека и простора током времена.[[5]](#footnote-5) Културно наслеђе у контексту архитектонског стваралаштва обухвата непокретна културна добра – архитектонско или градитељско наслеђе и културно-историјске и амбијенталне целине (урбане или руралне).

Архитектонско благо обухвата трајна непокретна културна добра – споменике, групе грађевина и локалитете. Под споменицима се подразумевају све грађевине и конструкције од изузетног историјског, археолошког, уметничког, научног, социјалног, односно стручног значаја, укључујући инсталације и опрему; под групама грађевина компактне групе градских, односно сеоских грађевина које се истичу због свог историјског, археолошког, уметничког, научног, социјалног, односно стручног значаја, а које су довољно јединствене да чине топографски одређене целине; док се под локалитетима подразумевају заједничка дела човека и природе, односно подручја која су делимично изграђена и довољно препознатљива и хомогена да се могу топографски дефинисати, која су од изузетног историјског, археолошког, уметничког, научног, социјалног, односно стручног значаја.[[6]](#footnote-6)

Професија (лат. professio: јавно испољавање, занимање), занимање које има, више или мање специфициран, монопол над неким комплексним делом знања и практичних вештина за које је потребно школовање (тзв. високо образовање) и стручно оспособљавање, те тако постаје препознатљиво у друштву. За одређена професионална деловања постоје и правне санкције којима друштво жели осигурати квалитет услуга. Историјски гледано, професије су производ друштвене поделе рада и начела рационализације који је с процесом индустријализације почео доминирати друштвима.[[7]](#footnote-7)

Регулисана професија професионална делатност или скуп професионалних делатности код којих је приступ и обављање, односно начин обављања делатности на основу законских, подзаконских или других аката донетих на основу законских овлашћења, непосредно или посредно условљен поседовањем одређених професионалних квалификација, као и професионална делатност или скуп професионалних делатности којима се баве чланови стручних организација са професионалним називом.[[8]](#footnote-8)

Професионална квалификација јесте квалификација која сходно посебним прописима обухвата формално образовање и додатно стручно оспособљавање и усавршавање које се обавља током или након завршетка формалног образовања.[[9]](#footnote-9)

Професионални назив јесте назив који свом носиоцу даје право на обављање стручних послова утврђених законом и прописима донетим на основу закона, чије обављање, односно начин обављања је условљено поседовањем одређених професионалних квалификација.[[10]](#footnote-10)

(лиценцирани) Архитекта јесте професионални назив за лице које поседује знање, вештине и компетенције стечене школовањем и стручним оспособљавањем за обављање интелектуалних и стручних послова осмишљавања и пројектовања објеката – архитектонских дела и надзора над изградњом тих објеката. Послови архитекте су послови који се редовно обављају на основу професионалног назива „архитекта”.[[11]](#footnote-11)

(лиценцирани) Архитекта урбаниста јесте професионални назив за лице које поседује знање, вештине и компетенције стечене школовањем и/или стручним оспособљавањем за обављање интелектуалних и стручних послова у делокругу урбанизма – урбанистичко планирање и пројектовање, а који се редовно обављају на основу професионалног назива „архитекта урбаниста.”

(лиценцирани) Планер (просторни планер)[[12]](#footnote-12) јесте професионални назив за лице које поседује знање, вештине и компетенције стечене школовањем и/или стручним оспособљавањем за обављање интелектуалних и стручних послова у делокругу просторног планирања које представља метод (инструмент) којим јавни сектор утиче на дистрибуцију активности и комуникација у простору да би тиме обезбедио квалитетније услове економског и социјалног развоја у уређеној природној и животној/грађеној средини.

Аутоматско признавање професионалне квалификације јесте признавање које се односи искључиво на држављане држава потписница ЕЕП-а са доказом о формалној квалификацији издатим у држави потписници ЕЕП-а, којим Република Србија признаје ваљаност једнаку оној коју имају докази о формалној квалификацији које сама издаје.[[13]](#footnote-13)

Професионална одговорност подразумева поштовање и придржавање постављених етичких норми понашања и поступања (професионални стандарди) професионалних лица у обављању одређених стручних послова на основу стеченог овлашћења.

Инвеститор или наручилац јесте физичко или правно лице из приватног или јавног сектора које наручује и/или финансира одређене услуге; Инвеститор јесте лице за чије потребе се гради објекат и на чије име гласи грађевинска дозвола.[[14]](#footnote-14)

Јавни сектор који се понекад назива и државни сектор, део је државне управне администрације који се бави производњом, испоруком и расподелом робе и услуга за владу и грађане, без обзира да ли припада националној, регионалној или локалној/општинској управи. Организација јавног сектора може имати неколико облика укључујући директну администрацију која се финансира из пореза и јавне корпорације (или државна предузећа) које имају веће комерцијалне слободе иако њихове циљеве углавном поставља влада.

Конкурс (урбанистичко-архитектонски, архитектонски) представља поступак на припреми и објављивању расписа, као и прикупљању и оцењивању ауторских решења на задату тему у области урбанизма, архитектуре, пејзажне архитектуре и других сродних области.[[15]](#footnote-15)

Конкурс за дизајн је процедура која наручиоцу омогућава прибављање плана или дизајна најчешће у области урбанистичког или просторног планирања, архитектуре, инжењеринга или информатике, при чему избор врши жири, након спроведеног конкурса, са или без доделе награда.[[16]](#footnote-16)

Одрживост (одрживи развој) је развој који задовољава потребе садашњости без угрожавања способности будућих генерација да задовоље своје потребе. Одрживи развој захтева заједничке напоре на изградњи инклузивне, одрживе и отпорне будућности људи и планете. Да би се постигао одрживи развој, пресудно је ускладити три основна елемента: економски раст, социјално укључивање и заштиту животне средине;[[17]](#footnote-17) Одрживи развој представља усклађивање економских, социјалних и еколошких, аспеката развоја, рационално коришћење необновљивих ресурса и обезбеђење услова за веће коришћење обновљивих ресурса, што садашњим и будућим генерацијама омогућава задовољавање њихових потреба и побољшање квалитета живота[[18]](#footnote-18).

Урбана обнова је скуп планских, градитељских и других мера којима се обнавља, уређује или реконструише изграђени део града или градског насеља.[[19]](#footnote-19)

Браунфилд (brownfield) јесу оне локације које су: „претходно коришћене; напуштене и недовољно искоришћене; загађене, или за које се претпоставља да су загађене; локације које се налазе претежно у градској средини, и оне на којима је неопходно интервенисати пре поновног коришћења”[[20]](#footnote-20).

Грејфилд (grayfield) – термин формиран почетком двехиљадитих година на Конгресу за Нови урбанизам у Сједињеним Америчким Државама и углавном се везује за напуштене комерцијалне објекте и тржне центре (шопинг молове), као и друге објекте неиндустријске намене, који не подразумевају индустријско и друго загађење.

1. Дефинисање појма преузето из Закона о планском систему („Службени гласник РС”, број 30/18) [↑](#footnote-ref-1)
2. *Исто.* [↑](#footnote-ref-2)
3. Дефинисање појма преузето из Конвенције о предлеу, Поглавље I, члан 1. [↑](#footnote-ref-3)
4. Дефиниција преузета из члана 15. Закона о културном наслеђу („Службени гласник РС”, број 129/21) [↑](#footnote-ref-4)
5. Дефинисање појма преузето из Конвенције о културном наслеђу, Одељак I, члан 2. [↑](#footnote-ref-5)
6. Дефинисање појма преузето из Конвенције о архитектонском благу, члан 1. [↑](#footnote-ref-6)
7. Profesija. Hrvatska enciklopedija, mrežno izdanje. Leksikografski zavod Miroslav Krleža, 2021. Pristupljeno 3. 3. 2021. <http://www.enciklopedija.hr/Natuknica.aspx?ID=50537>. [↑](#footnote-ref-7)
8. Дефиниција преузета из члана 4. Закона о регулисаним професијама („Службени гласник РС”, број 66/19) [↑](#footnote-ref-8)
9. Дефиниција преузета из Закона о планирању и изградњи изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20 и 52/21); [↑](#footnote-ref-9)
10. Исто. [↑](#footnote-ref-10)
11. Према Приручнику за за употребу родно осетљивог језика, именица „архитекта“, када је женског рода гласи: „архитектица“ или „архитекткиња“. <https://www.rodnaravnopravnost.gov.rs/sites/default/files/2019-07/Priruc%CC%8Cnik%20za%20upotrebu%20rodno%20osetljivog%20jezika_latinica.pdf> [↑](#footnote-ref-11)
12. *Исто.* [↑](#footnote-ref-12)
13. Дефиниција преузета из члана 4. Закона о регулисаним професијама („Службени гласник РС”, бр 66/19) [↑](#footnote-ref-13)
14. Дефиниција преузета из Закона о планирњу и изградњи изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20 и 52/21) [↑](#footnote-ref-14)
15. Дефиниција преузета из Правилника о начину и поступку за расписивање урбанистичко-архитектонског конкурса („Службени гласник РС”, број 31/15) [↑](#footnote-ref-15)
16. Дефиниција преузета из Закон о јавним набавкама („Службени гласник РС”, бр. 91/19) [↑](#footnote-ref-16)
17. UN, (2021) The Sustainable Development Agenda <https://www.un.org/sustainabledevelopment/development-agenda/> [↑](#footnote-ref-17)
18. Влада Републике Србије, (2019) [Стратегија одрживог урбаног развоја Србије до 2030. године](https://www.pravno-informacioni-sistem.rs/SlGlasnikPortal/eli/rep/sgrs/vlada/strategija/2019/47/1/reg) [↑](#footnote-ref-18)
19. Дефиниција преузета из Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20 и 52/21) [↑](#footnote-ref-19)
20. У Европи прихваћена дефиниција „Cabernet” мреже (Concerted Action on Brownfields and Economic Regneration). [↑](#footnote-ref-20)